ห่วงการเมือง
โดย...แบงก์กลิ้ง
18 ก.ย. 2558

โดย...แบงก์กลิ้ง
เป็นที่รู้กันดีว่า นักธุรกิจและนักวิชาการต่างพยายามหลีกเลี่ยงที่จะให้ความเห็นทางการเมือง เป็นอย่างนี้มานานไม่ใช่เพิ่งมาเป็นช่วงที่มีนายกฯ เป็นประธาน คสช.
ยิ่งคนของหน่วยงานรัฐ ยิ่งไม่อยากพูดเข้าไปใหญ่ เหมือนพูดไปสองไพเบี้ย นิ่งเสียตำลึงทอง 
แต่อาจารย์ประสาร ไตรรัตน์วรกุล ผู้ว่าการแบงก์ชาติ สวมหัวใจสิงห์ไม่กลัวโดนเชิญไปปรับทัศนคติ ให้ความเห็นแบบตรงไปตรงมา เรื่องที่รัฐบาลยืดเวลาการจัดทำร่างรัฐธรรมนูญออกไป ทำให้ไม่สามารถกำหนดวันเลือกตั้งได้ 
“เป็นห่วงเรื่องการเมือง เพราะรัฐบาลต่างประเทศคุ้นเคยกับการเมืองแบบมีผู้แทนราษฎร ดังนั้น นักลงทุนต่างชาติจึงยังไม่ได้ฟันธงเรื่องการตัดสินใจลงทุนในไทยหรือไม่”
ว่าแล้วอาจารย์ประสาร ก็บอกว่า ขณะนี้การเมืองของประเทศไทยยังไม่ได้กลับสู่ภาวะปกติ แต่โชคดีที่ปีนี้มีการลงทุนน้อย
แล้วอาจารย์ก็จบการให้ความเห็นทางการเมืองว่า คนไทยอยากได้อะไร อยากได้การเมืองในลักษณะไหน ก็ต้องไปร่วมกำหนดกติกาก่อนจะเดินหน้าประเทศ